Predkladacia správa

Židovská komunita na Slovensku patrí k tým societam, ktorým sa po roku 1989 naskytla oprávnená možnosť uchádzať sa o odškodnenie alebo iný druh satisfakcie za zločiny a krivdy, ktoré boli na nej spáchané v rokoch 1939 – 1945 a po roku 1948.

Jedným z už prijatých právnych nástrojov je zákon č. 305/1999 Z.z. z 3.11.1999 o zmiernení niektorých krívd osobám deportovaným do nacistických koncentračných táborov a zajateckých táborov. Účinnosť tohto zákona však zaniká 30.11.2002.

V snahe dôslednejšie riešiť krivdy minulosti, spáchané na židovskej komunite počas trvania vojnovej SR i počas komunistického režimu po roku 1948 a popri nie dostatočnom inštrumentáriu odškodňovania a prinášania satisfakcií za tieto krivdy prostredníctvom reštitúcií znárodneného majetku po roku 1948 a spomenutého zákona č. 305/1999 Z.z., prijala vláda SR uznesenie č. 785 z 22.8.2001 k návrhu na vytvorenie zmiešanej vládnej komisie na zistenie možnosti odškodnenia židovských obetí holocaustu v SR(ďalej „komisia“). 

Do komisie delegovali svojich členov zástupcovia rezortov v zmysle citovaného uznesenia vlády, Ústredný zväz židovských náboženských obcí v SR, ako reprezentant židovskej komunity v SR a členmi komisie sa stali i štyria zahraniční experti, reprezentujúci Svetový židovský kongres, Americký židovský výbor a židovskú organizáciu B´nai Brith International.
Komisia sa zišla na rokovaní 4. decembra 2001, pod koordináciou podpredsedu vlády SR Pála Csákyho.

Komisia na tomto rokovaní sa dohodla na vypracovaní štyroch expertných štúdií, ktoré objasnia priebeh konfiškácie židovského majetku v rokoch vojnovej SR a vyčíslia sumu skonfiškovaného majetku, resp. výšku hodnôt, odčerpaných v rokoch 1940 – 45 z tohto majetku do štátnych fondov vojnovej SR. Materiály boli odovzdané podpredsedovi vlády SR P. Csákymu na pracovnom rokovaní k ďalšiemu postupu v otázke realizácie možnosti odškodnenia, ktoré sa konalo 25.2.2002.

Predložené boli nasledujúce expertné štúdie:

PhDr. Ľudovít Hallon, CSc.: Majetkové pomery židovskej komunity na Slovensku po roku 1938
Doc. Eduard Nižňanský, CSc.: Židovská komunita na Slovensku 1938 – 45
JUDr. Katarína Zavacká, CSc.: Analýza právnych noriem, týkajúcich sa arizovaného majetku židov v rokoch 1938 – 1945
PhDr. Katarína Hradská: Slovenskí Židia v čase druhej svetovej vojny

Tieto štúdie sa plne využili pri príprave tohto vládneho materiálu.

Na spomenutom pracovnom rokovaní 25. februára 2002 sa dohodlo vydanie zborník expertných štúdií a výberu z protižidovskej vojnovej legislatívy v SR, ktorý ako pracovný materiál výstupov komisie by slúžil ako argumentačná pomôcka pri presadzovaní možnosti odškodnenia obetí.
Konečný návrh vysporiadania problému odškodňovania židovských obetí holocaustu v SR zatiaľ nie je možné predložiť do návrhu vzhľadom na komplikovanosť problému a vzhľadom k tomu, že v mesiaci apríl boli predložené ďalšie požiadavky podpredsedovi vlády SR Pálovi Csákymu. Taktiež nedošlo ešte k finálnej dohode o všetkých mechanizmoch procesu odškodnenia. Po získaní základného stanoviska vlády SR bude možné predložiť konkrétny návrh riešenia vrátane mechanizmu procesu do 30. júna 2002.